Festival stand up komedije StandUpLent 2022

Petek, 24. 6. 2022

**Tin Vodopivec Tutti matti**

NASTOPAJOČI:

Tin Vodopivec, Admir Baltić, Mark Džamastagić

Bilo je razprodano. Tin je prosil, da dodamo še eno prvo vrsto, da bi lahko videl vsaj nekaj ljudi, preden mu reflektorji zastrejo pogled. Želel je interakcijo z občinstvom. Ta vrsta je ostala prazna. Ljudje so raje stali zadaj, za zadnjo vrsto.

Slavkota ni bilo. Imel je dober razlog, da je ostal doma in nič več ne povem o tem, razen to, da je to povzročilo prepire med nami, ki izza odra skrbimo, da vse poteka kot mora.

Kdo bo opravil uvodni nagovor? Sicer Slavko to običajno naredi čudno, a vsako leto gre na oder in teži narodu. Šla sem v akcijo in nagovorila Jana: » Niti slučajno in ne mi več težit na to temo!« je zabrusil. Luka? » Ne«. Reneja nisem našla, ker on bi, ampak je bil bogve kje. Vrnila sem se k Janu, ki je vedel, da bom poskusila znova, in me je s pogledom zatrl. Ura je bila pet do devete in zmanjkovalo mi je idej.

Nato je poklical Slavko, ki je nimam pojma kako prebral moje misli in mi na kratko rekel, da naj to storim jaz. Dodal še je, da naj se neham bati mikrofona. Stisnjena v kot sem zbrala jajca in samozavestno rekla, da ni problema in da se pa mikrofona res ne bojim. Sedaj vidim, da sem se pustila sprovocirati. Slavko nekako to zna in jaz, ne glede na to za kako pronicljivo se imam, vedno padem na njegove fore. Prišel bo dan, ko bom to pravočasno ugotovila in se uprla. Včeraj zgleda še ni bil ta dan.

Trideset let se že odvija Festival Lent in zračunala sem, da imamo tudi mi obletnico, in sicer šestnajsto.

Rekla sem si, da bom nakurila občinstvo do amena. Stopila sem na oder, vzela napačen mikrofon, kar so naši mojstri tehnike pravočasno ugotovili in ga vklopili ter začela sem kuriti publiko. Nakurila sem jih tako, da smo vsi skupaj vriskali. Še preden sem uspela dobiti tremo, je mikrofon že potoval k Tinu Vodopivcu, ki je nato imel lahko delo.

Čeprav je začel s prigodami o svojih najslabših nastopih, kar dvomim, da se je sploh kdaj zgodilo, je navkljub prazni prvi vrsti imel fantastično interakcijo s celotnim dvoriščem. Celo iz zadnjih vrst so ljudje odgovarjali na njegova vprašanja. Ni kaj, Tin je z razlogom eden najboljših stand up komikov v naši deželi. Uspeva mu resnična lahkotnost, kar je mogoče le, če si res dober.

Je pa res, da po tem, ko sem jaz nakurila občinstvo, ni bilo težko furati naprej.

Šalo na stran, Tin mi je v kasnejšem intervjuju povedal, da je naredil še korak naprej. Lotil se je filma, ki kmalu izide. Bil je scenarist, režiser in producent. Glede na to, da je še dokaj svež očka, sem se počutila, kot da svoje življenje živim le na 10 odstotkih njegove produktivnosti. Nimam pojma, kako tip, pardon, Tin sploh ' folga' vse, še posebej, ker ima film mednarodno zasedbo in glavnega igralca, ki je baje letos tudi dobil nagrado za najboljšega makedonskega, pardon, severno-makedonskega igralca.

Marku Džamastagiču, ki je pri nas oral ledino pred leti na Mladih nadah najbrž ne bo lahko ob dveh takih kalibrih kot sta Tin Vodopivec in Admir Baltić. Meni bi se gate tresle. Njemu se pa niso. 'Kruzal' je od tega, kako je izvedel, da je Bosanec, preko Gorjancev do samostojnega podjetništva. Kuril je publiko in ko je vsem skupaj že postajalo nerodno zanj in smo lulali v hlače, je spretno zaključil ter napovedal spet Tina. Ta ni mogel čez Selnico ob Dravi in je mojstrsko potoval čez statistiko tega kraja. Rekli bi, da so mu informacije o Selnici na internetu same pisale material. Mene je bilo še vedno lulat. Še bolj po tem, ko je razlagal o svojih časih, ki jih je preživel v totem našem mestu.

Napovedal je še eno živo legendo in Admir Baltić je bil na odru tako hitro, da spet nisem mogla na wc. Še posebej, ker sem vmes dobila še eno festivalsko majico in bila na pol v solzah, ko sem ugotovila, da sem si v sedmih letih v ekipi le izborila neko svoje mesto. Včasih niti ene majice nisem dobila, sedaj pa bom lahko eno imela v pranju, medtem ko bom nosila drugo. Saj bi se razjokala od sreče, ampak sem že jokala od smeha, ko je Admir razlagal o svojem internetnem prijatelju iz Kitajske, natančneje iz Vuhana. Tudi on se je spomnil svojih začetkov samostojnega podjetništva. Ista tema, druge fore, spet za polulat. Zelo me je tiščalo, delala sem Keglove vaje, ker nisem hotela izpustiti nobene fore. Bile so vrhunske in padale so kot toča. Sploh nismo vedeli, od kod so nas zadevale. Občinstvo je padalo s stolov. Jaz tudi in ko sem se enkrat pobrala, je bil na odru spet Tin in jaz sem si rekla, da bom hitro opravila. Vrata wc-ja sem kar pustila priprta, lulala sem z višine, ker to pač punce počnemo, ko nismo na svoji školjki. Pazila sem, da curek ni zadel vode, ker potem ne bi nič slišala. Vmes sem se krohotala in kmalu olajšana ugotovila, da so moje spodnjice ujele del iztečenega. Punce vedo o čem govorim in ni ga bolj nagravžnega, ko ugotoviš, da nimaš izbire, kot da jih oblečeš. Začutiš vlago na tazadnji, malo bruhneš v lastna usta, a se delaš, kot da se ni nič zgodilo. Tolažila me je misel, da nihče ne bo opazil, a želela sem si, da bi namesto dodatne majice dobila dodatne spodnje hlače.

Vrnila sem se na huronski aplavz. Fantje so se poslavljali z odra in še danes ne vem, zakaj nisem počakala vsaj še malo, da bi v miru in skoncentrirano opravila.

Taka 'pofcana' kot devetdesetletna gospa v domu za ostarele sem nato hitro opravila intervjuje. Mark mi je povedal, da ga je Tin povabil zadnji trenutek, da ni bil v paniki, ker je nastopal s takima živinama in je zadovoljen s svojim nastopom. Admir je povedal, da poleg dveh otrok ne uspe narediti vsega, kar bi si želel, toda da očetovstva ne zamenja za nič na svetu. Trdila sem, da je recikliral neke fore, pa prav teh ni. Na koncu sva se zedinila, da fore, ki jih je recikliral, ni recikliral, ampak ponovno uporabil, a jih je speljal v čisto drugo smer in v bistvu so nastale čisto neke druge fore z nekimi čisto drugimi poantami. Nato sva se pogovarjala o ekologiji in o tem, da gre na dopust, o filmskih delavnicah, ki jih je izvajal, in o otrocih. Tri in pet let sta stara njegova.

Mene je tazadnja že pošteno srbela in nisem mogla pozabiti na to. Toda ker sem letos uvedla novo rubriko, video selfije ter jih tudi napovedala, sem morala narediti še to. Vabljeni k ogledu.

Ko sem vse to zaključila, sem damsko zapustila sceno z izgovorom, da je letošnji StandUpLent še mlad in je potrebno varčevati z močmi ter odbrzela domov si umit rit.

Tanja Volf